În orientarea adolescentului spre Micile poeme în proză un rol decisiv a avut, fără îndoială, prefața lui Théophile Gautier la prima ediție a Operelor complete ale celui care îi dedicase Les Fleurs du mal, prefață obsedantă pentru Fundoianu/ Fondane de-a lungul întregii vieți și căreia avea să-i construiască un echivalent personal în marele său eseu postum: „Lectura Micilor poeme în proză ne-a provocat adesea impresii de felul acesta: o frază, un cuvînt – unul singur – ales și așezat bizar, ne evoca o lume necunoscută de chipuri uitate și totuși prietene, reînviind amintirea existențelor anterioare, îndepărtate, și ne făcea să presimțim în jur un cor misterios de idei dispărute murmurînd în șoaptă printre fantomele lucrurilor ce se detașează neîncetat de realitate.